એ સમયના ઉત્તમભાઈના મિત્રોમાં ‘લેડરલી’ કંપનીમાં કાર્ય કરતા સુમનભાઈ, ‘બાયર’ માં કામ કરતા અમૃતલાલભાઈ, ‘રેપ્ટેકોસ’ માં કામ કરતા શાંતિભાઈ, ‘ગાયગી’ માં કામ કરતા કામદાર અને ગુજરાત લેબોરેટરીમાં કામ કરતા રસિકભાઈ- જેવા વ્યવસાયી મિત્રો અવારનવાર ભેગા થતા હતા. અમદાવાદના નગરશેઠના વંડામાં રહેતા સ્વ. સુમનભાઈ મહેતા અને સુશીલાબહેન મહેતા સાથે ઉત્તમભાઈને ગાઢ સબંધ હતો. આ બધા મિત્રો મળવા આવે તો ધરમાં બેસાડવા ક્યાં ? આથી બજારમાં જઈને ઉત્તમભાઈ એક સોફો ખરીદી લાવ્યા. જે દિવસે ઘરમાં સોફાનો પ્રવેશ થયો, ત્યારે જાણે કોઈ ઉત્સવનો આનંદ પ્રગટ્યો. કોઈ કીમતી વસ્તુ ધરમાં આવ્યાનો ઉલ્લાસ છલકાતો હતો.